BG Официален вестник на Европейския съюз L 139/28

РЕШЕНИЕ НА КОМИСИЯТА

от 25 май 2007 година

относно невключването на тиодикарб в приложение I към Директива 91/414/ЕИО на Съвета и оттеглянето на разрешенията за продукти за растителна защита, съдържащи това вещество

(нотифицирано под номер C(2007) 2165)

(Текст от значение за ЕИП)

(2007/366/ЕО)

КОМИСИЯТА НА ЕВРОПЕЙСКИТЕ ОБЩНОСТИ,

като взе предвид Договора за създаването на Европейската общност,

като взе предвид Директива 91/414/ЕИО на Съвета от 15 юли 1991 г. относно пускането на пазара на продукти за растителна защита (1), и по-специално член 8, параграф 2, четвърта алинея от нея,

като има предвид че:

(1) Член 8, параграф 2 от Директива 91/414/ЕИО предвижда, че дадена държава-членка може, за период от 12 години след нотифицирането на настоящата директива, да разреши пускането на пазара на продукти за растителна защита, съдържащи активни вещества, които не са упоменати в приложение I към настоящата директива, които вече са на пазара две години след датата на нотифицирането, докато тези вещества постепенно се изследват в рамките на работна програма.

(2) Регламенти (ЕО) № 451/2000 (2) и (ЕО) № 703/2001 (3) на Комисията определят подробните правила за прилагането на втория етап от работната програма съгласно член 8, параграф 2 от Директива 91/414/ЕИО и установяват списък с активни вещества, които следва да бъдат оценени с оглед на възможното им включване в приложение I към Директива 91/414/ЕИО. Този списък включва тиодикарб.

(3) Въздействието на тиодикарб върху здравето на човека и околната среда се оценява в съответствие с разпоредбите на регламенти (ЕО) № 451/2000 и (ЕО) № 703/2001 за редица употреби, предложени от нотификатора. Освен това, тези регламенти посочват докладващите държави-членки, които трябва да представят съответните доклади за оценка и препоръки на Европейската агенция за безопасност на храните (EFSA), в съответствие с член 8, параграф 1 от Регламент (ЕО) № 451/2000. По отношение на тиодикарб докладващата държава-членка беше Обединеното кралство и цялата необходима информация беше представена на 19 януари 2004 г.

(4) Докладът с оценката е разгледан на равнопоставена основа от държавите-членки и EFSA в рамките на нейната работна група за оценка и представен на Комисията на 14 декември 2005 г. под формата на заключение на EFSA по отношение на задълбочения преглед и оценка на риска от употребата на пестициди, съдържащи активното вещество тиодикарб (4). Този доклад е разгледан от държавите-членки и от Комисията в рамките на Постоянния комитет по хранителната верига и здравето на животните и приключен на 14 юли 2006 г. под формата на доклад на Комисията за направеното проучване върху тиодикарб.

(5) По време на оценяването на това активно вещество бяха установени редица проблеми. Оценката на риска от употреба на инсектициди показа голям хранителен риск за малките деца вследствие консумацията на третирано десертно грозде и за възрастни при употребата на вино. Освен това, оценката на риска при употреба на тиодикарб като молюскоцид показа значителна непълнота в данните, по-специално по отношение на оператора, който е изложен на риск, и възможността от замърсяване на подпочвените води, поради което се оказа невъзможно да се заключи въз основа на наличната информация, че тиодикарб отговаря на критериите за включване в приложение I към Директива 91/414/ЕИО.

(6) Комисията покани нотификатора да предостави своите коментари относно резултатите от задълбочения преглед и относно своите намерения за или против по-нататъшно одобрение на веществото. Нотификаторът предостави своите коментари, които бяха внимателно проучени. Все пак, въпреки аргументите, изложени от нотификатора, установените проблеми не могат да се изключат и оценките, изготвени на основата на предоставената и оценена информация по време на експертните срещи на EFSA, не показват, че може да се очаква, че при предложените условия за употреба, продуктите за растителна защита, съдържащи тиодикарб отговарят по принцип на изискванията, определени в член 5, параграф 1, букви а) и б) от Директива 91/414/ЕИО.

(7) Поради това веществото тиодикарб не следва да бъде включено в приложение I към Директива 91/414/ЕИО.

(8) Следва да се вземат мерки, които да гарантират, че ще бъдат оттеглени издадените разрешения за продуктите за растителна защита, съдържащи тиодикарб, в рамките на определен срок, както и че няма да бъдат подновявани и няма да бъдат издавани нови разрешения за такива продукти.

(9) Всеки гратисен период, отпуснат от държава-членка за унищожаването, складирането, пускането на пазара и употребата на наличните складови запаси от продукти за растителна защита, съдържащи тиодикарб, следва да бъде ограничен до 12 месеца, за да се разреши употребата на наличните складови запаси за един допълнителен вегетативен период.

(10) Настоящото решение не засяга действията, които Комисията може да предприеме на по-късен етап относно това активно вещество в рамките на Директива 79/117/ЕИО на Съвета от 21 декември 1978 г. относно забраната за пускане на пазара и употреба на продукти за растителна защита, съдържащи някои активни вещества (5).

(11) Настоящото решение не засяга подаването на заявка за тиодикарб съгласно разпоредбите на член 6, параграф 2 от Директива 91/414/ЕИО, с оглед на възможното му включване в нейното приложение I.

(12) Предвидените в настоящото решение мерки са в съответствие със становището на Постоянния комитет по хранителната верига и здравето на животните,

ПРИЕ НАСТОЯЩОТО РЕШЕНИЕ:

Член 1

Тиодикарб се изключва като активно вещество от приложение I към Директива 91/414/ЕИО.

Член 2

Държавите-членки гарантират, че:

а) разрешенията за продуктите за растителна защита, съдържащи тиодикарб, се оттеглят до 25 ноември 2007 г.;

б) никакви разрешения за продуктите за растителна защита, съдържащи тиодикарб няма да бъдат издавани или подновявани, считано от датата на публикуване на настоящото решение.

Член 3

Всяка отсрочка, предоставена от държавите-членки в съответствие с разпоредбите на член 4, параграф 6 от Директива 91/414/ЕИО, трябва да е възможно най-къса и да изтича не по-късно от 25 ноември 2008 г.

Член 4

Адресати на настоящото решение са държавите-членки.

Съставено в Брюксел на 25 май 2007 година. За Комисията Markos KYPRIANOU Член на Комисията

(1) ОВ L 230, 19.8.1991 г., стр. 1. Директива, последно изменена с Директива 2007/25/ЕО на Комисията (ОВ L 106, 24.4.2007 г., стр. 34).

(2) ОВ L 55, 29.2.2000 г., стр. 25. Регламент, последно изменен с Регламент (ЕО) № 1044/2003 (ОВ L 151, 19.6.2003 г., стр. 32).

(3) ОВ L 98, 7.4.2001 г., стр. 6.

(4) EFSA Scientific Report (2005) 55, 1-76, Conclusion regarding the peer review of peticide risk assessment of Thiodicarb.

(5) ОВ L 33, 8.2.1979 г., стp. 36. Директива, последно изменена с Регламент (ЕО) № 850/2004 на Европейския парламент и на Съвета (ОВ L 158, 30.4.2004 г., стр. 7).